**Národný park Ba Bể** (*Vietnamsky - Gia Ba Bể*) je rezervácia v provincii Bắc Kạn na severovýchode Vietnamu, ktorá vznikla za účelom chrániť i **jazero Ba Bể** spolu s okolitými lesmi na vápencovom podloží. Nachádza sa približne 240 kilometrov severozápadne od hlavného mesta Hanoj.

Poloha
------

Národný park Ba Bể sa nachádza v provincii Bắc Kạn, približne 240 kilometrov severne od Hanoja, asi 70 km severozápadne od provinciálneho hlavného mesta Bắc Kạn a asi 14 km západne od mesta Cho Ra.

Jazero Ba Bể
------------

 Jazero Ba Bể v období sucha
Jazero Ba Bể (Ba Bể v miestnom jazyku Tay znamená „*Tri jazerá*") je najväčším prírodným sladkovodným jazerom vo Vietname, rozprestiera sa približne 8 kilometrov zo severu na juh. Plocha jazera sa pohybuje medzi 3 až 5 km 2 v závislosti od obdobia dažďov. Jeho priemerná hĺbka je 20 metrov a v najhlbšom bode dosahuje hĺbku až 35 metrov. Nadmorská výška jazera je približne 150 metrov nad morom a je najvyššie položeným jazerom Vietnamu. Názov „Tri jazerá" sa vzťahuje na tri časti jazera Pe Leng, Pe Lu a Pe Lam spojené do jedného vodného útvaru.

Z juhu a západu sa doň vlievajú rieky Ta Han, Bo Lu a Leng. Počas obdobia sucha sa voda z jazera účelovo odpúšťa na sever do rieky Nang. Počas obdobia dažďov sa tok rieky Nang obracia a jazero z nej prijíma vodu za účelom prevencie záplav.

Flóra a fauna
-------------

 Vápencové útesy na jazere Ba Bể
Vegetáciu parku tvora lesy a vápencové svahy bez porastu s tenkou vrstvou pôdy. V lesoch je vrstva pôdy hrubšia a sú aj druhovo rozmanitejšie. Dominujúcimi druhmi sú Burretiodendron hsienmu (Tiliaceae) a Streblus tonkinensis (Moraceae).

Tzv. "Climbing bamboo" je miestnym endemitom, ktorý sa bežne vyskytuje na brehoch jazera.

V parku bolo zaznamenaných 65 druhov cicavcov, medzi nimi: šupinavec čínsky (*Manis pentadactyla*), makak rhesus, makak pahýľový, medveď ušatý, vydra riečna, Mačka Temminckova a tiež 27 druhov netopierov .

Ďalej bolo zaznamenaných 233 druhov vtákov, 43 druhov plazov a obojživelníkov, medzi nimi aj kobra kráľovská a salamandra vietnamská (*Paramesotriton deloustali*). V jazere žije 106 druhov rýb. Park je tiež významný svojou rozmanitosťou motýľov, ktorých bolo zaznamenaných 354 druhov.

Scénické krajinné prvky
-----------------------

 Ranná hmla nad jazerom Ba Bê
Jaskyňa Puong je mohutná jaskyňa na severe parku, cez ktorú preteká rieka Nang. Hlavná jaskyňa je vysoká až 50 metrov a dlhá približne 300 metrov. Obýva ju populácia približne 10 000 netopierov patriacich k 18 druhom.

"Rozprávkový rybník" je skalná nádrž naplnená čistou vodou, ktorá presakuje cez okolité vápencové skaly.

Vodopád Dau Dang tu vzníká z rieky Nang. Pozostáva zo série perejí, ktoré sa tiahnu v dĺžke takmer jeden kilometer. 

Vdoví ostrov sa nachádza približne v strede južného jazera. Podľa miestnej legendy bol ostrovček kedysi domovom starej vdovy, ktorá bola božím zásahom uchránená pred povodňou.

Národný park a infraštruktúra
-----------------------------

 Značka parku v blízkosti stanice správy jazera
Národný park Ba Bể bol založený v roku 1992, má rozlohu 100,48km 2. K vybaveniu patrí informačné centrum, penzióny, stanica správy jazier a ekologická výskumná stanica, ktorá bola otvorená v roku 2004.

Referencie
----------

* Oficiálna stránka provincie Bắc Kạn
* Vietnamské národné parky